text: Over 100 assistancer med lægehelikopter
  25 januar 2010 kl. 15.48
  Den dansk-tyske luftambulance kom i 2009 for første gang over 100 missioner i Danmark. Alt tyder på, at 2010 bliver et år med endnu større aktivitet, forudser Falck DRF Luftambulance.
  I 2009 kom Christoph Europa 5, som helikopteren hedder, på ikke færre end 111 missioner fra Tyskland ind i Danmark.
  - Lægehelikopteren er ganske enkelt ved at blive en fuldt integreret del af den præhospitale indsats i Region Syddanmark, og den vil efter alt at dømme blive brugt endnu mere fremover som følge af specialiseringen - også på regionens nye vagtcentral i Odense, siger Leif Jørn Wiuff, der er direktør for Falck DRF Luftambulance.
  www.luftambulance.dk - Læs mere om luftambulancen.
  
  Del af regionens præshospitale indsats
  Lægehelikopteren er en udløber af en forsøgsordning fra 2005 til 2008, som blev etableret allerede, da det hed Sønderjyllands Amt. Siden forsøget begyndte i 2005 er der  fløjet mere end 4500 missioner i Tyskland og i Danmark.
  Udover de grænseoverskridende missioner, har Christoph Europa 5 også fløjet et stigende antal interhospitale transporter i Danmark, siger luftambulancechefen.
  - Lægehelikopteren er blevet en effektiv del af regionens præhospitale indsats, og dens kvaliteter som hurtigt patienttransportmiddel også mellem hospitaler har uden tvivl været med til at redde liv og førlighed, siger Leif  Jørn Wiuff.
  
  Så meget har de fløjet
  Grænseoverskridende ture fløjet af Falck DRF Luftambulances helikopter
  2005: 45
  2006: 97
  2007: 97
  2008: 89
  2009: 111
  Kilde: Falck DRF Luftambulance
  Falck DRF Luftambulance har til formål at drive lægehelikoptere og beslægtede ydelser i Danmark og er stiftet i 2004 af Falck og DRF Luftrettung, der driver lægehelikoptervirksomhed i Tyskland.
  Læs mere om lægehelikoptere og Falck DRF Luftambulance på www.luftambulance.dk
  link
  